— На ўласным вопыце — як навучэнка, студэнтка, настаўнік — пераканалася ў педагагічнай аксіёме: прадмет лёгка даецца, калі ёсць матывацыя. А яе павышаюць цікавыя ўрокі. У сваю чаргу цікавы ўрок — заўсёды творчая імправізацыя на аснове дэталёва прадуманага плана, вялікай папярэдняй падрыхтоўкі, — разважае Кацярына Аляксандраўна. — Падчас вучобы ва ўніверсітэце мне пашанцавала праходзіць практыку ў адной з лепшых у рэгіёне і краіне ўстаноў агульнай сярэдняй адукацыі — гімназіі № 8 Віцебска. Навучэнцы прыемна здзівілі: у 4 класе сярэдні ўзровень валодання англійскай мовай быў вельмі высокі. У сельскай школе трымаць падобную планку складаней — найперш, відаць, таму, што зусім іншыя матывацыя і прыярытэты ў бацькоў, а ад гэтага ў малодшым і сярэднім школьным узросце многае залежыць.